續麗人行
作者：蘇軾
朝代：宋

paragraphs: 深宮無人春日長，沉香亭北百花香。
美人睡起薄梳洗，燕舞鶑啼空斷腸。
畫工欲畫無窮意，背立東風初破睡。
若教回首却嫣然，陽城下蔡俱風靡。
杜陵饑客眼長寒，蹇馿破帽隨金鞍。
隔花臨水時一見，只許腰肢背後看。
心醉歸來茅屋底，方信人間有西子。
君不見孟光舉案與眉齊，何曾背面傷春啼。